Més de 1.400 persones participen en la carrera solidària del Club d'Atletisme Von Hippel-Lindau de Paiporta
La cursa servia per a celebrar el desè aniversari de l'entitat i va comptar amb la co-organització d'InterAMPA
El Club d'Atletisme Von Hippel-Lindau de Paiporta, amb la col·laboració d'InterAMPA, ha celebrat aquest cap de setmana la tercera edició de les seues Carrera i caminada solidàries a benefici de les persones afectades per aquesta malaltia considerada rara, i que pot causar tumors i quistes en el cos de les persones que la pateixen.
La participació d'enguany ha sigut d'autèntic rècord, amb més de 1.400 persones inscrites gràcies al treball del club i els seus membres i, també, a la col·laboració d'InterAMPA, que ha treballat colze a colze amb el club paiportí per a que la carrera fóra un èxit i comptara amb més de 700 xiquetes i xiquets.
La solidaritat de la ciutadania paiportina ha fet la resta per a arribar a una participació massiva en un esdeveniment especial, ja que el club celebrava enguany el seu desè aniversari.
Curiosament, i en contra del que sol succeir en la majoria de les carreres i caminades populars, la participació en aquesta cursa solidària ha sigut majoritàriament femenina.
El Club d'Atletisme Von Hippel-Lindau de Paiporta va nàixer ara fa 10 anys i la seua finalitat ha estat des de la seua creació la recaptació de fons per a investigar i trobar millors remeis per a pal·liar els efectes o arribar a curar aquesta síndrome, que provoca l'aparició de tumors, en la majoria dels casos, benignes, però que poden comportar complicacions greus de salut.